የኢትዮጵያ አየር መንገድ በናይጄሪያ አምስተኛ መዳረሻውን ከፈተ
የኢትዮጵያ አየር መንገድ ካዱና ወደተባለችው የናይጄሪያ ከተማ በሳምንት ሦስት ቀናት መደበኛ በረራ ጀመረ፡፡ ካዱና አምስተኛዋ መዳረሻ ናት፡፡በነዳጅ ሀብቷ የምትታወቀው ናይጄሪያ ለኢትዮጵያ አየር መንገድ ዋነኛ ገበያ ናት፡፡ የኢትዮጵያ አየር መንገድ ከአዲስ አበባ ወደ ሌጎስ፣ አቡጃ፣ ኢኑጉና ካኑ ወደ ተባሉ አራት የናይጄሪያ ከተሞች መደበኛ በረራዎች የሚያደርግ ሲሆን ማክሰኞ ሐምሌ 25 ቀን 2009 ዓ.ም. ወደ ካዱና አዲስ በረራ ጀምሯል፡፡ አየር መንገዱ በሳምንት ሦስት ቀናት ማክሰኞ፣ ዓርብና እሑድ በቦይንግ 737 አውሮፕላን ወደ ካዱና እንደሚበር ታውቋል፡፡ ካዱና በሰሜን ምዕራብ ናይጄሪያ የምትገኝ የንግድ ማዕከል ከተማ ናት፡፡ወደ ካዱና የተጀመረውን በረራ በማስመልከት በአዲስ አበባ ቦሌ ዓለም አቀፍ ኤርፖርት ቪአይፒ ሳሎን በተሰናዳው ምርቃት ሥነ ሥርዓት ላይ፣ የኢትዮጵያ አየር መንገድ ከፍተኛ አመራሮች፣ የናይጄሪያ አምባሳደርና የስታር አሊያንስ ቡድን ዋና ሥራ አስፈጻሚ ተገኝተዋል፡፡የኢትዮጵያ አየር መንገድ ዋና ሥራ አስፈጻሚ አቶ ተወልደ ገብረ ማርያም ባደረጉት ንግግር፣ ናይጄሪያ ለኢትዮጵያ አየር መንገድ ጠቃሚ ገበያ ናት ብለዋል፡፡ አየር መንገዱ ናይጄሪያ ውስጥ አምስተኛ መዳረሻ መክፈቱንና ይህም አፍሪካ ውስጥ በአንድ አገር ትልቁ የመዳረሻ ብዛት መሆኑን ገልጸው፣ የኢትዮጵያ አየር መንገድ ወደ ካዱና የሚበር ብቸኛው ዓለም አቀፍ አየር መንገድ መሆኑን ተናግረዋል፡፡ አየር መንገዱ ካዱናን ካላት ከ100 በላይ ዓለም አቀፍ መዳረሻዎች ጋር እንደሚያስተሳስር ገልጸዋል፡፡በኢትዮጵያ የናይጄሪያ አምባሳደር ሚስተር ጐድፍሬይ ኦዱዲግቦ የኢትዮጵያ አየር መንገድና ናይጄሪያ ረዥም የትብብር ታሪክ እንዳላቸው ተናግረዋል፡፡ ናይጄሪያ ከቅኝ ግዛት ነፃ ከወጣችበት እ.ኤ.አ. 1960 ጀምሮ የኢትዮጵያ አየር መንገድ ወደ ናይጄሪያ በመብረር፣ ናይጄሪያውያንን ወደተለያዩ የዓለም ክፍሎች ሲያጓጉዝ መቆየቱን አስታውሰዋል፡፡‹‹ናይጄሪያዊያን በጣም የሚጓዙ ሕዝቦች ናቸው፡፡ በኢትዮጵያ አየር መንገድ ናይጄሪያዊያን የንግድ ሰዎች ወደተለያዩ አገሮች እየተጓዙ ሥራቸውን እንዲያከናውኑ አድርጋችኋል፤›› ያሉት ሚስተር ኦዱዲግቦ፣ መንግሥታቸው በኢትዮጵያ አየር መንገድ ላይ ትልቅ እምነት እንዳለው ገልጸው ትብብሩን ወደ ላቀ ደረጃ ለማሳደግ ፍላጎት እንዳለው አክለዋል፡፡አየር መንገዱ ፖርትሃርኮት ወደ ተባለችው የናይጄሪያ የወደብ ከተማ ስድስተኛውን መዳረሻ ለመክፈት ጥናት እንደጀመረ ታውቋል፡፡ በተመሳሳይ አየር መንገዱ ቻይና ውስጥ አምስት መዳረሻዎች ያሉት ሲሆን፣ ስድስተኛ መዳረሻውን ወደ ሼንዘን ከተማ ለማድረግ ጥናት በማድረግ ላይ እንደሆነ የገለጹት አቶ ተወልደ፣ በቅርቡ ወደ ባህሬን አዲስ በረራ እንደሚጀምር አስረድተዋል፡፡ በተመሳሳይ በኢንዶኔዥያ ጃካርታ፣ በጄኔቭ ስዊዘርላንድ፣ በሂውስተን አሜሪካና በማዳካስካር ሁለተኛ መዳረሻዎች ለመክፈት ዝግጅት እየተደረገ እንደሆነ ገልጸዋል፡፡በተያያዘ ዜና የስታር አሊያንስ ቡድን ዋና ሥራ አስፈጻሚ ጄፍሬይ ጐህ የኢትዮጵያ አየር መንገድ ዋና መሥሪያ ቤትን ጎበኙ፡፡ 28 አየር መንገዶችን በአባልነት ያቀፈው ስታር አሊያንስ የተሰኘው የአየር መንገዶች ኅብረት የተመሠረተበትን 20ኛ ዓመት በማክበር ላይ ይገኛል፡፡ የኢትዮጵያ አየር መንገድ እ.ኤ.አ. በ2011 የስታር አሊያንስ ቡድን በመቀላቀል፣ ከግብፅና ከደቡብ አፍሪካ ቀጥሎ ከአፍሪካ ሦስተኛው አየር መንገድ ሆኗል፡፡ሚስተር ጎህ የኢትዮጵያ አየር መንገድ በርካታ ዘመናዊ አውሮፕላኖችን በመግዛትና የበረራ አድማሱን በማስፋት በስታር አሊያንስ ቡድኑ ውስጥ በፍጥነት በማደግ ላይ የሚገኝ አየር መንገድ እንደሆነ ተናግረዋል፡፡ የስታር አሊያንስ ቡድን አባል አየር መንገዶች በተለይ አፍሪካ ውስጥ በኢትዮጵያ አየር መንገድ በኩል አገልግሎት መስጠት እንደቻሉ የገለጹት ሚስተር ጎህ፣ የኢትዮጵያ አየር መንገድ ለቡድኑ ትልቅ አስተዋጽኦ እያደረገ እንደሆነ ተናግረዋል፡፡የስታር አሊያንስ ኅብረት በ200 አገሮች ውስጥ 1,300 መዳረሻዎች ሲኖራት፣ በዓመት 600 ሚሊዮን መንገደኞች ያጓጉዛል፡፡ የኢትዮጵያ አየር መንገድ የስታር አሊያንስ ኅብረትን ከተቀላቀለ ስድስት ዓመታት እንደሆኑ ያስታወሱት አቶ ተወልደ፣ አየር መንገዱ በአባልነቱ በብዙ መንገዶች ተጠቃሚ ነው ብለዋል፡፡አየር መንገዱ መንገደኛ በመቀባበል፣ በዕውቀትና በቴክኖሎጂ ሽግግር መጠቀሙን አስረድተዋል፡፡ ‹‹የኢትዮጵያ አየር መንገድ ደንበኞች ከእኛ በገዙት አንድ ትኬት ዓለምን ማካለል ይችላሉ፡፡ በስታር አሊያንስ አባል አየር መንገዶች አማካይነት 1,300 መዳረሻዎችን ማዳረስ ችለናል፡፡ የስታር አሊያንስ አባል ለመሆን ማሟላት የሚገቡን ደረጃዎች አሉ፡፡ እነሱን ለማሟላት ባደረግነው ጥረት የአየር መንገዱ ደረጃ አድጓል፤›› ብለዋል፡፡ስታር አሊያንስ በአዲስ አበባ ኤርፖርት ለደንበኞቹ በአንድ አካባቢ አገልግሎት የሚሰጥበትን ቦታ እንደሚያመቻች አስታውቋል፡፡ 